Ministrul Finanțelor Eugen Teodorovici a admis joi seara că este tentat de o candidatură la președinție, dar nu a precizat și momentul în care va face acest pas.

„Când anume, nu stiu! Cândva, cu siguranță!”, a declarat Teodorovici la Antena 3, întrebat despre candidatură. „Orice politician, dacă nu este ipocrit, trebuie să recunoască că trebuie să facă eforturi pentru a avansa politic”, a adăugat ministrul.

Întrebat dacă își va depune candidatura la viitorul congres al PSD, Teodorovici a evitat un răspuns clar, scrie Mediafax.

Nu este pentru prima oară când ministrul de finanțe cochetează cu ideea unei candidaturi la alegerile prezidențiale.

Și în martie Eugen Teodorovici afirma, într-o emisiune la TVR 1, că intenţionează să candideze „cândva” la funcţia de preşedinte al României, dar că vrea să fie o surpriză.

„Domnule, orice om politic poate îşi doreşte să fie undeva. Dacă ar spune nu, înseamnă că are alte interese. Şi ipocrit nu sunt”, declara Eugen Teodorovici și anul trecut.